Vniuersis Christi fidelibus presentes litteras inspecturis salutem etc:a. Licet is, de cuius munere venit, ut sibi a suis fidelibus digne et laudabiliter seruiatur, de abundancia pietatis sue, que merita supplicum excedit et uota, bene seruientibus ei multo maiora retribuat quam ualeant promererj, nichilominus tamen desiderantes populum domino reddere acceptabilem et bonorum operum sectatorem fideles ipsos ad complacendum ei quasi quibusdam allectiuis muneribus, indulgencijs uidelicet et remissionibus, inuitamus, ut exinde reddantur diuine gracie aptiores. Cupientes igitur ut ecclesia Aboensis, que in honorem et sub uocabulo beati Henrici martiris constructa et fundata existit, congruis honoribus frequentetur et ut christifideles eo libencius causa deuocionis confluant ad eandem et ad ipsius ecclesie fabricam manus porrigant adiutrices, quo ibidem ex hoc uberius dono celestis gracie conspexerint se refectos, de omnipotentis Dei misericordia et beatorum Petri et Pauli apostolorum eius auctoritate confisi omnibus vere penitentibus et confessis, qui in natiuitatis, circumcisionis, epiphanie, resurrectionis, ascensionis et corporis Domini nostri Jesu Christi, penthecostes necnon natiuitatis, annunciacionis, purificacionis et assumpcionis beate Marie virginis ac natiuitatis beati Johannis baptiste, dictorum apostolorum ac beati Henrici ac in dedicacione (= –is) ipsius festiuitatibus ac in celebritate omnium sanctorum et per octauas ipsarum natiuitatis, epiphanie, resurrectionis, ascensionis, coporis Domini necnon natiuitatis et assumptionis beate Marie ac natiuitatis beati Johannis baptiste et apostolorum predictorum festiuitatum et per sex dies dictam festiuitatem penthecostes immediate sequentes ecclesiam ipsam deuote uisitauerint annuatim et ad eius fabricam manus porrexerint adiutrices singulis uidelicet festiuitatum et celebritatis vnum annum et quadraginta dies ac octavarum ipsarum et predictorum sex dierum diebus, quibus ecclesiam ipsam uisitauerint et manus adiutrices porrexerint ut prefertur, quinquaginta dies de iniunctis eis penitentijs misericorditer relaxamus, presentibus post viginti annos minime valituris. Volumus autem, quod si alias uisitantibus ecclesiam predictam seu ad fabricam ipsius manus porrigentibus adiutrices aut alias inibi pias elemosinas erogantibus aliqua indulgentia imperpetuum uel ad tempus certum nondum elapsam duratura auctoritate apostolica fuerit concessa, huiusmodi presentes littere nullius existant roboris uel momentj. Datum Rome apud sanctum Petrum V kal. aprilis anno septimo.